钦定古今图书集成/明伦汇编/氏族典/第093卷 > 《廖用贤尚友录》 > 俞丰
## 钦定古今图书集成/明伦汇编/氏族典/第093卷 > 《廖用贤尚友录》 > 俞丰

按《建宁县志》：丰，字应南，长吉保人。登乾道二年第，调
建阳尉。捕盗应赏，丰曰：“若受赏，是利其为盗也。”枢密
刘珙闻而器之，调柳州教。有教授危轝者，以衍圣公
女为妾，丰见轝曰：“师儒官风教所关，今以圣人后为
妾，可乎？”轝遂以适士人。继辟四川茶马干官。诸司荐
擢，迁司农丞，检核财用，出入皆得其实。出知秀州，最
闻。召除金部郎，所陈朝议皆报可。除浙西提举，寻改
浙东提刑，多所平反，民以不冤。擢太常少卿。时光宗
宴驾，孝宗梓宫亦未发，合台议礼，先后不决。丰引《圣
经》先轻后重之言为证，议遂定。迁中书舍人，累迁吏
部侍郎。值天旱，因上言：“人主当振纪纲，不可假外戚
以柄。”不报。一日，入朝，见苏师旦在班列，趋之者众，乃
连疏求退。除文华阁待制，奉祠以归，号“云谷老人。”